NSB advarer mot at Jernbaneverket får bli på Nygårdstangen «i evig tid». Advarselen er rettet mot kommunen, som planlegger å fylle ut i Store Lungegårdsvann for å gi plass til både bybanen og godsterminalen på Nygårdstangen.

NSB advarer mot at Jernbaneverket får bli på Nygårdstangen «i evig tid»NSB mener at dagens godsterminal vil kunne bli liggende der mye lenger enn om Jernbaneverket ikke får fylle ut i Store Lungegårdsvann.

– Hvis Bergen kommune, for å få en kortsiktig fremdriftsgevinst for bybanen, legger til rette for en storstilt utbygging og utvidelse på Nygårdstangen, vil man sannsynligvis sementere dette byområdet for terminalvirksomhet i mange tiår fremover, skriver Rom eiendom.

Ser etter nytt areal

Strategidirektør i Jernbaneverket Lars Stendal poengterer at Jernbaneverket allerede er i ferd med å se seg etter nye lokaliteter for en godsterminal, selv om en flytting ligger et godt stykke frem i tid.

Letingen etter nye arealer kalles konseptvalgutredning (KVU).

– Leser du oppdragsbrevet til departementet så har de begrunnet oppstarten på en KVU delvis med kapasitetsproblemerer. I tillegg minner de om at det dreier seg om et sentralt byutviklingsområde i Bergen. Det er ikke et «knock-out»-kriterie for Nygårdstangen, men det gir et veldig tydelig styringssignal, sier Stendal.

Poenget hans er rett og slett at godsterminalen på Nygårdstangen vil, etterhvert som byen vokser, bli kapasitetsmessig sprengt.

– Det ligger også i kortene at arealene er så avgrenset at man ikke kan få til en god terminalløsning på Nygårdstangen, uten store inngrep i omgivelsene rundt. Det er for tidlig å avskrive den, men på lang sikt vil den knapt være stor nok. Samtidig er det veldig kostnadskrevende å bygge en ny terminal et annet sted, sier Stendal.

Snuoperasjonen

Problemet nå er at byrådet har vedtatt å bygge bybanen til Fyllingsdalen før den bygges til Åsane. Og bybanen vil måtte gå gjennom områder i sterk konflikt med jernbaneverkets spor og aktivitet omtrent hele veien fra Bygarasjen til Minde.

– Det er viktig å minne på at det er to prosesser ute og går samtidig: Det arbeides med en KVU for å avklare lokalisering av et fremtidig logistikknutepunkt i Bergensområdet, og det vurderes om det er mulig å gjøre midlertidige grep for å få frem bybanen mot Fyllingsdalen. Den første er initiert av staten. Den andre er startet opp etter ønske fra Bergen kommune og fylkeskommunen, sier Stendal.

Stendal minner også om at det er Bergen kommune som har tatt initiativ til dialogen med Jernbaneverket.

– Og er det mulig for oss å hjelpe til med å få bybanen til Fyllingsdalen, så skal vi hjelpe til med det. Men det er et faktum at når man bygger bybanen vestover kommer man i konflikt med arealene vi i Jernbaneverket trenger hele veien, og vi må også ivareta våre behov. Det innebærer at vi ikke kan kompromisse med terminalkapasiteten i Bergen. Den er begrenset i dag, og kan ikke bli mindre, sier Stendal.